Gesinsrusie: Jong man brand toe hy pa, tannie wou redJuan Bezuidenhout. Foto: Facebook Juan Bezuidenhout, die 19-jarige jong man wat tweedegraadse brandwonde opgedoen het toe hy sy familielede verlede week uit ŉ brandende huis in Rustenburg gered het, sal moontlik veloorplantings op sy bene moet kry. Juan het deur die vlamme gehardloop om sy pa, Jacques Bezuidenhout, en sy tannie, Anita Prinsloo, te red. Jacques is Saterdag in ŉ hospitaal in Rustenburg dood en sy suster Anita het Dinsdag aan haar ernstige brandwonde beswyk. Anita se man, Rudi Prinsloo, het Woensdagaand ná ŉ rusie met Anita gery om petrol te gaan koop. Hy het teruggekeer en met sy motor deur die valhek van die veiligheidskompleks in die Cashan-woonbuurt gery. Rudi het daarna die gesin se huis met petrol besprinkel voordat hy dit aan die brand gesteek het. Rudi het in die huis doodgebrand. Anita se broer en skoonsuster, Jacques en Adele Bezuidenhout, en twee kinders was ook in die huis ten tyde van die voorval. Die Bezuidenhout-egpaar se oudste seun, Juan, het erge brandwonde aan sy bene opgedoen. Anita se seun uit ŉ vorige huwelik het geringe brandwonde aan sy hande opgedoen. Jacques Vermaak, Jacques Bezuidenhout se swaer, het Woensdag aan Maroela Media gesê behalwe vir die emosionele trauma wat Juan en sy ma, Adele, nou moet deurgaan, het hulle ook al hul aardse besittings in die brand verloor en sit hulle nou met groot mediese onkoste wat betaal moet word. “Daardie gesin is die afgelope vier jaar deur hel en nou moes dít ook nog gebeur. Dit is bitter hartseer,” het Vermaak gesê. Die Bezuidenhouts het tydelik by die Prinsloos ingewoon nadat Jacques onlangs in Rustenburg werk gekry het. Rudi en Anita Prinsloo. Foto: Facebook Omdat Juan nie ŉ mediese fonds het nie, is hy na ŉ provinsiale hospitaal in Rustenburg geneem, maar die hospitaal het hom nie opgeneem nie. ŉ Woordvoerder van die Medicare- private hospitaal het aan Maroela Media gesê die hospitaal het ingestem om Juan op te neem omdat hy dringend vir sy brandwonde behandel moes word. “Hy is Vrydag in die hospitaal opgeneem waar hy dadelik antibiotika gekry het en Saterdag is hy teater toe om sy brandwonde skoon te maak. Hy is daarna ontslaan en het vandag weer die dokter gesien vir ŉ opvolg,” het die woordvoerder gesê. Sy het gesê daar is egter nou ŉ hospitaalrekening van ongeveer R30 000. ŉ Prokureursfirma in Rustenburg, Van Velden-Duffey Inc, het ingestem om ŉ rekening wat oopgemaak is om geld vir Juan in te samel, te bestuur. Vir meer inligting oor die fonds kan ŉ e-pos na [email protected] gestuur word. Vermaak sê dit is nog nie duidelik of Juan veloorplantings aan sy bene sal moet kry nie en dat die onkoste daarvan ŉ groot bekommernis vir die familie is. Intussen is daar ŉ Facebook-blad oopgemaak om Adele en Juan te help om weer op die been te kom nadat hulle alles verloor het. “Hulle het alles nodig; kos, klere, ŉ dak oor hulle kop. Ons wil hulle net help om hul lewens terug te kry ná hierdie groot tragedie,” het Vermaak gesê. Vir meer inligting om die Bezuidenhout-gesin te help, kan die blad Hulp vir die Bezuidenhout-familie op Facebook besoek word.